Kolose Bi 4 | Baiblo ɔ Ngɛ Intanɛti ɔ Nɔ | New World Translation\nKolose Bi 4:1-18\nGa womi kɛ ha nyɔmtsɛmɛ (1)\n“Nyɛɛ hɛɛ sɔlemi mi” (2-4)\nNyɛɛ nyɛɛ ngɛ juɛmi mi ngɛ ni nɛmɛ nɛ a ngɛ se ɔmɛ a kpɛti (5, 6)\nNyagbe fɔmi (7-18)\n4 Nyɛ nyɔmtsɛmɛ, nyɛɛ kɛ nyɛ nyɔguɛ ɔmɛ nɛ hi si saminya ngɛ blɔ nɛ da nɔ, akɛnɛ nyɛ le kaa nyɛ hu nyɛ ngɛ Nyɔmtsɛ ngɛ hiɔwe ɔ he je. 2 Nyɛɛ hɛɛ sɔlemi mi, nyɛ ko hwɔ mahe ngɛ mi, nɛ nyɛɛ hi si nae. 3 Ngɛ jamɛ a be ɔ mi nɔuu hu ɔ, nyɛɛ sɔle kɛ ha wɔ hulɔ, konɛ Mawu nɛ e bli sinya ko kɛ ha munyu ɔ, bɔ nɛ pee nɛ wa nyɛ nɛ waa jaje Kristo ɔ he laami sane nɛ e ngɛ klɔuu ɔ, nɛ́ lɔ ɔ he je nɛ a wo mi tsu ɔ, 4 konɛ ma jaje lɛ heii kaa bɔ nɛ e sa kaa ma pee ɔ. 5 Nyɛɛ ya nɔ nɛ nyɛɛ nyɛɛ ngɛ juɛmi mi ngɛ ni nɛmɛ nɛ a ngɛ se ɔmɛ a kpɛti, nɛ nyɛɛ kɛ nyɛ be nɛ tsu ní ngɛ blɔ nɛ hi pe kulaa nɔ.* 6 Be fɛɛ be ɔ, nyɛ ha nɛ nyɛ munyuhi nɛ ngɔ, nɛ ngo nɛ hi mi, konɛ nyɛɛ le bɔ nɛ e sa kaa nyɛ ha nɔ fɛɛ nɔ heto ha. 7 Tikiko, ye nyɛminyumu nɛ i suɔ lɛ kɛ sɔmɔlɔ anɔkualetsɛ kɛ ye nyɛmi nyɔguɛ ngɛ Nyɔmtsɛ ɔ mi ɔ ma de nyɛ sanehi tsuo nɛ kɔɔ ye he. 8 I ngɛ lɛ nyɛ ngɔ tsɔe konɛ nyɛɛ le bɔ nɛ wa ngɛ ha bɔ nɛ pee nɛ e to nyɛ tsui nɔ nine. 9 E kɛ Onesimo, ye nyɛmi anɔkualetsɛ nɛ i suɔ, nɛ e je nyɛ kpɛti ɔ lɛ maa ba; a ma ba de nyɛ níhi tsuo nɛ ngɛ nɔ yae ngɛ hiɛmɛ nɛ ɔ. 10 Aristako, ye nyɛmi nyɔguɛ ɔ ke e biɔ nyɛ, nɛ Maako, Banaba weku no* ɔ hu ke e biɔ nyɛ (nɔ nɛ nyɛ nine su blɔ tsɔɔmi nɔ ngɛ e he kaa ke e ba nɛ nyɛ he lɛ atuu ɔ), 11 kɛ Yesu nɛ a tsɛɛ lɛ ke Yusto ɔ, nihi nɛ a je ni nɛmɛ nɛ a po mɛ ɔmɛ a kpɛti ɔ. Nimli nɛ ɔmɛ pɛ ji ye nyɛmimɛ nɛ i kɛ mɛ tsuɔ ní kɛ haa Mawu Matsɛ Yemi ɔ, nɛ a ba pee nihi nɛ i náa bua* womi kɛ jeɔ a ngɔ wawɛɛ nitsɛ. 12 Epafra, Kristo Yesu nyɔguɛ nɛ e je nyɛ kpɛti ɔ hu ke e biɔ nyɛ. Be fɛɛ be ɔ, e bɔɔ mɔde wawɛɛ nɛ e sɔleɔ kɛ haa nyɛ, konɛ nyagbenyagbe ɔ, nyɛɛ da si kaa nihi nɛ a ye mluku nɛ a ngɛ nɔ mi mami nɛ mi wa ngɛ Mawu suɔmi nya ní ɔ tsuo mi. 13 Ejakaa i yeɔ e he odase kaa e gboɔ dengme wawɛɛ ngɛ nyɛɛ kɛ ni nɛmɛ nɛ a ngɛ Laodikea kɛ Hirapoli ɔmɛ a he je. 14 Luka, tsopatsɛ nɛ wa suɔ lɛ ɔ ke e biɔ nyɛ, nɛ Dema hu ke e biɔ nyɛ. 15 Nyɛ de nyɛmimɛ nɛ a ngɛ Laodikea a ke i biɔ mɛ, nɛ i biɔ Nimfa* kɛ asafo ɔ nɛ ngɛ e we ɔ mi ɔ hulɔ. 16 Nɛ ke nyɛ kane sɛ womi nɛ ɔ ngɛ nyɛ kpɛti ta a, nyɛɛ to blɔ nya nɛ a ya kane ngɛ Laodikea asafo ɔ mi hulɔ, nɛ nyɛ hu nyɛɛ kane nɔ́ nɛ je Laodikea a. 17 Jehanɛ se hu ɔ, nyɛ de Akipo ke: “O hɛ nɛ hi sɔmɔmi ɔ nɛ o kplɛɛ nɔ ngɛ Nyɔmtsɛ ɔ mi ɔ nɔ, konɛ o tsu kɛ gbe nya.” 18 Imi Paulo nɛ i kɛ imi nitsɛ ye nine ngma sɛ womi nɛ ɔ ke i biɔ nyɛ. Nyɛ ha nɛ tsuhi nɛ a wo mi ɔ nɛ hi nyɛ juɛmi mi. Dloomi ɔ kɛ nyɛ nɛ hi si.\n^ E ma nyɛ maa pee kaa e tsɛngua loo tsɛwayo loo nyɛngua loo nyɛwayo bi.\n^ Aloo “he wami.”\n^ E ji nyɛmiyo.\nKolose Bi 4